นายกรัฐมนตรีและ รมว.กลาโหม เป็นประธานพิธีวางศิลาฤกษ์การก่อสร้างศูนย์ปฏิบัติการแพร่ภาพออกอากาศ การกระจายเสียงวิทยุและการให้บริการข้อมูลข่าวสารภาครัฐ กรมประชาสัมพันธ์
นายกรัฐมนตรี และ รมว.กลาโหม เป็นประธานพิธีวางศิลาฤกษ์การก่อสร้างศูนย์ปฏิบัติการแพร่ภาพออกอากาศ การกระจายเสียงวิทยุและการให้บริการข้อมูลข่าวสารภาครัฐ กรมประชาสัมพันธ์ เพื่อใช้เป็นศูนย์ปฎิบัติการประชาสัมพันธ์และแจ้งเตือนภัยพิบัติแห่งชาติ แก่ประชาชนทั่วประเทศ    วันนี้เวลา 16.40 น. พลเอกประยุทธิ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เป็นประธานในพิธีวางศิลาฤกษ์ ณ บริเวณพื้นที่ก่อสร้าง อาคารศูนย์ปฏิบัติการแพร่ภาพออกอากาศ การกระจายเสียงวิทยุ และการให้บริการข้อมูลข่าวสารภาครัฐ กรมประชาสัมพันธ์ ภายในพื้นที่สถานีวิทยุโทรทัศน์แห่งประเทศไทย และ สถานีวิทยุกระจายเสียงแห่งประเทศไทย ถนนวิภาวดีรังสิต เขตดินแดง กรุงเทพมหานครฯ โดยมีนายวิษณุ เคลืองาม รองนายกรัฐมนตรี นายเทวัญ ลิปตพัลลภ รัฐมนตรีประจำสำนักนายกรัฐมนตรี พล.ท.สรรเสริญ แก้วกำเนิด อธิบดีกรมประชาสัมพันธ์ พร้อมด้วยผู้บริหาร ข้าราชการ เจ้าหน้าที่หน่วยงานกรมประชาสัมพันธ์ให้การต้อนรับ    โดยนายเทวัญ ลิปตพัลลภ รัฐมนตรีประจำสำนักนายกรัฐมนตรี กล่าวว่า ศูนย์ปฏิบัติการแพร่ภาพออกอากาศ การกระจายเสียงวิทยุและการให้บริการข้อมูลข่าวสารภาครัฐ กรมประชาสัมพันธ์ มีรูปแบบก่อสร้างเป็นอาคารสูง 8 ชั้น รวมชั้นจอดรถ สามารถจอดรถได้ 300 คัน ในส่วนของชั้นดาดฟ้ามีลานจอดเฮลิคอปเตอร์ 1 ลำ เพื่ออำนวยความสะดวกด้านการเดินทาง ในกรณีเร่งด่วนแก่ผู้นำประเทศ คณะรัฐมนตรี และบุคคลสำคัญ สำหรับอาคารดังกล่าวมีพื้นที่ใช้สอยรวมทั้งสิ้น 34,545 ตารางเมตร พร้อมอาคารสิ่งปลูกสร้าง ใช้งบประมาณในการก่อสร้างทั้งสิ้น 937,450,000 บาท โดยมีกำหนดระยะเวลาก่อสร้างให้แล้วเสร็จในระยะเวลา 3 ปี นับตั้งแต่เดือนกรกฎาคม 2562 มีกำหนดการแล้วเสร็จตามสัญญา วันที่ 14 มิถุนายน 2565 ทั้งนี้อาคารดังกล่าวจะเป็นอาคารปฏิบัติการใหม่ของ หน่วยงานในกำกับของกรมประชาสัมพันธ์ 3 หน่วยงานหลัก คือ สถานีวิทยุโทรทัศน์แห่งประเทศไทย , สถานีวิทยุกระจายเสียงแห่งประเทศไทย และ สำนักข่าวกรมประชาสัมพันธ์ซึ่งศูนย์ปฎิบัติการนี้ จะมีระบบฐานข้อมูล ,ระบบการติดสื่อสาร การสั่งการในลักษณะ war room รวมทั้งเป็นศูนย์ปฎิบัติการประชาสัมพันธ์และแจ้งเตือนภัยพิบัติแห่งชาติ แก่ประชาชนทั่วประเทศ และเป็นศูนย์ปฎิบัติการการแพร่ภาพออกอากาศ การกระจายเสียงวิทยุ และการให้บริการข้อมูลข่าวสารภาครัฐ ของกรมประชาสัมพันธ์อีกด้วย   อย่างไรก็ตาม การสร้างศูนย์ปฏิบัติการแพร่ภาพออกอากาศ เกิดขึ้นจาก เมื่อวันที่ 1สิงหาคม 2560 พล.อ.ประยุทธ์ จันทร์โอชา นายกรัฐมนตรี ได้นำคณะรัฐมนตรี มาร่วมบันทึกเทปถวายพระพร ที่สถานีวิทยุโทรทัศน์แห่งประเทศไทย แล้วพบว่าอาคารสถานที่ และอุปกรณ์ มีความเก่าและไม่ทันสมัย จึงแนะให้ทางกรมประชาสัมพันธ์จัดทำเสนอโครงการขึ้นมาพิจารณา ขออนุมัติโครงการดังกล่าวขึ้นจนได้รับความเห็นชอบและดำเนินการก่อสร้าง